Pa tronk toe oor hy nie onderhoud betaal nieŉ Landdros in Mpumalanga het Maandag ŉ pa wat nie sy seun se onderhoud betaal het nie, vir vyf dae tronk toe gestuur. Paul Khoza (45) het Maandag in die Tonga-landdroshof verskyn. Senior landdros Sam Nkuna het die saak tot Vrydag uitgestel en gelas dat Khoza in aanhouding bly. “Ons sal mekaar Vrydag sien en kyk of jy teen dan ŉ plan kon maak om jou seun se onderhoud te betaal,” het Nkuna gesê. Khoza het vroeër aan die hof gesê dat hy nog geen onderhoud vanjaar betaal het nie aangesien hy baie skuld het. “Meneer het jy die skuld aangegaan voor jou seun gebore was?” het Nkuna gevra. Khoza het geantwoord dat hy die skuld aangegaan het nadat sy seun, nou sewe jaar oud, gebore is. “Jy tree op soos ŉ bobbejaan wat alles bymekaar maak en wanneer mens hom nader dan los hy alles en hardloop weg,” het Nkuna gesê. Die regter het verder gesê hy gaan ŉ voorbeeld maak van Khoza. Die hof het gehoor dat Khoza veronderstel is om R350 per maand te betaal vir sy seun maar dat hy nie eers R100 daarvan betaal nie. “Dit is jou seun, nie myne nie. Jy moet verantwoordelikheid neem vir hom,” het Nkuna gesê.